寄題夏時甫曉山亭詩
作者：袁甫
朝代：宋

paragraphs: 夏君人中英，訥齋天下士。
襟期脩篁友，節操孤松比。
大書曉山扁，山色來棐几。
愛此朝氣爽，未明攬衣起。
訥齋我婦翁，頗曾窺涯涘。
結交折輩行，逢人說夏子。
因讀曉山吟，令我慨生死。
人世亦何爲，仕宦聊爾爾。
孰知死不朽，香名垂千祀。
此人不復得，此詩誰能似。
時甫盍刻石，方山可對峙。